Къанокъуэ Арсен: «Зэпымыууэ япэкIэ дыкIуэтэнущ»
Жэпуэгъуэм и 4-м Къэбэрдей-Балъкъэрым и Iэтащхьэ Къанокъуэ Арсен Москва щыхуэзащ «Урысейм и мэкъумэш банк» акционер зэгухьэныгъэ зэIухам и правленэм и тхьэмадэ Патрушев Дмитрий. Ахэр зэрызэпсэлъам ипкъ иткIэ КъБР-м и Правительствэмрэ банкымрэ я лIыкIуэхэм Iэ щIадзащ лъэныкъуитIыр зэрызэдэлэжьэнум теухуа зэгурыIуэныгъэм.
ЗэIущIэм пыухыкIауэ щыхэплъащ пасэу къызыпыкIэ жыг хадэхэр хэсэным трагъэкIуэдэн папщIэ кредитхэр тыным. «Дэ зэпкърыхауэ дытепсэлъыхьащ мэкъумэш хозяйствэм зегъэужьыным текIуэдэну ахъшэр къызэгъэпэщыным. Дэ жыг хадэхэр гъэкIынымкIэ куэд зэфIэдгъэкIащ. Дяпэ илъэси 7-кIэ дызытелэжьэну Iуэхухэр нэхъ иныжщ. КъызэрыслъытэмкIэ, Къэбэрдей-Балъкъэрым зегъэужьынымкIэ мыхьэнэшхуэ зиIэ агропромышленнэ кластер зэтегъэува хъун папщIэ а зэгурыIуэныгъэр икъукIэ сэбэп хъунущ. ДяпэкIэ дэ псынщIэу зыдужьынущ», — яжриIащ зэIущIэм иужькIэ журналистхэм Къанокъуэ Арсен.
КъБР-м и Iэтащхьэмрэ
Правительствэмрэ я пресс-IуэхущIапIэ.
